**К О Н К У Р С**

**За доделу стипендија ученицима и студентима за школску 2023/2024 годину**

**I**

METALFER STEEL MILL d.o.o. додељује стипендије за ученике средњих школа и студенте, деци запослених за школску 2023/2024 годину, а у складу са условима и критеријумима утврђеним Правилником о утврђивању услова и додељивању ученичких и студентских стипендија ПУУДС 6/2022

**II**

Право на **ученичку** стипендију имају ученици средњих школа чији је оснивач Република Србија за школску 2023/2024 годину, који су први пут уписани у одређени разред у текућој школској години, који нису поновили ниједан разред, чије се школовање финансира из буџета Републике Србије, који имају држављанство Републике Србије, који стално постижу успех у учењу и владању најмање 4.50 и чији је родитељ или старатељ у радном односу код Послодавца.

**III**

Право на **студентску** стипендију имају студенти на високошколским установама чији је оснивач Република Србија за школску 2023/2024 годину, који су уписани први пут у текућој школској години на студије првог, другог или трећег степена, чије се школовање финансира из буџета Републике Србије, који нису у радном односу, који имају држављанство Републике Србије, који су први пут уписани у зимски семестар студија, који нису губили ниједну годину током студија, који су према наставном програму високошколске установе на којој студирају положили све испите из претходних година студија и и постигли просечну оцену утврђену списком свих високошколских установа у Србији, који имају пребивалиште на територији Републике Србије и чији је родитељ или старатељ у радном односу код Послодавца.

Право на стипендију имају студенти I године основних академских и основних струковних студија (основних студија) који су први пут уписали први семестар и студенти од II до V (и VI) године основних студија, студенти на студијама другог и трећег степена који су одмах по завршетку основних студија наставили студије другог односно трећег степена.

**IV**

Кандидат приликом пријављивања на конкурс подноси следеће документа:

- Попуњену пријаву за ученичку, односно студентску стипендију (може се преузети у Правноj служби Послодавца, управна зграда - приземље, дипл. пр. Снежана Свирачевић)

- Потврда о статусу редновног ученика, издата од стране средње школе

- Потврда о статусу редовног студента, издата од стране установе коју похађа

- Уверење о постигнутом успеху у учењу и владању у претходним школским годинама

- Уверење о уписаном зимском семестру одговарајуће године студија и постигнутом успеху у претходним годинама студија

- фотокопију текућег рачуна

- очитане податке са електронске личне карте (или други документ који садржи име и презиме, адресу пребивалишта, јмбг и држављанство)

- фотокопију ђачке књижице (листови са подацима о ученику и оствареном резултату)

- фотокопију индекса (листови са подацима о студенту и уписаној години) и фотокопију сведочанства (ђачке књижице) за студенте I године студија

- доказ да није у радном односу (извод из евиденције незапослених лица Националне службе за запошљавање, потврду надлежних органа којом се потврђује да студент није у радном односу, извод из очитане КЗО...)

**V**

Ученичка стипендија се додељује на основу:

1. успеха оствареног у претходном школовању и то:

- одличног општег успеха (од 4,50 до 5,00) од V до VIII разреда основне школе – за ученике I разреда средње школе,

- одличног општег успеха (од 4,50 до 5,00) из претходно завршених разреда средње школе-за ученике осталих разреда средње школе

2. оцене који су имали из владања (примерно - 5,00).

**VI**

Студентска стипендија се додељује на основу:

1. успеха оствареног у претходном школовању и то:

- одличног општег успеха (од 4,50 до 5,00) од I до IV разреда средње школе – за студенте I године студија

- просечне оцене утврђене списком свих високошколских установа у Србији из претходно завршених година студија- за студенте осталих година факултета

2. положених свих испита из претходних година студија.

**VII**

Ученичке стипендије утврђују се у појединачном месечном нето износу у висини од **10.000,00 динара**.

За школску 2023/2024 годину биће исплаћено 10 месечних рата за период 01.09.2023. до 30.06.2024.

**VIII**

Студентске стипендије утврђују се у појединачном месечном нето износу у висини од **15.000,00 динара**.

За школску 2023/2024 годину биће исплаћено 10 месечних рата за период 01.10.2023. до 31.07.2024.

**IX**

Начин и рокови исплате рата ученичких, односно студенстких стипендија биће ближе одређени одлуком о исплати стипендија и уговором о стипендирању, који ће бити закључен између послодавца и корисника стипендије.

**X**

**Пријаве за ученичке стипендије достављати у периоду од 01.09.2023. до** **30.09.2023.**

**Пријаве за студентске стипендије достављати у периоду од 01.10.2023. до** **31.10.2023.**

**Адреса:**

**„METALFER STEEL MILL” d.o.o.**

**Румски друм бр. 53А**

**22000 Сремска Митровица**

**Са назнаком: Конкурс за доделу ученичних и студентских стипендија**

**XI**

Неблаговремене и непотпуне пријаве неће бити узимане у разматрање.

Послодавац ће у року од 15 дана од дана истека рока за подношење пријава сачинити списак додељених стипендија

Учесници конкурса имају право приговора на предлог ранг листе у року од 7 дана од дана објаве предлога ранг листе.

Одлука Комисије по приговору је коначна.

Одлуку о додели стипендија на основу утврђене ранг листе доности директор METALFER STEEL MILL d.o.o.